My2050 on maksuton seikkailupeli. Pelaajat pääsevät kulkemaan tunnin aikana kaupungin keskustassa Tammerkosken rannoilla ja Näsinpuistossa ja tutustumaan 2050-lukulaisen tubettajan Niha Been tarinaan. Samalla he keräävät pisteitä ratkomalla tehtäviä.

- Tähtäämme muutokseen, jonka ansiosta kaupunki on hiilineutraali viimeistään vuonna 2030. Elämyspelin avulla saamme jaettua tietoa ilmastonmuutoksesta eri ikäisille hauskalla tavalla, kertoo kehityspäällikkö Laura Inha Tampereen kaupungilta.

My2050 soveltuu kaveri- tai työporukoille, perheille ja matkailijoille tai opetuskäyttöön 12-vuotiaista aikuisiin. Pelaaminen onnistuu suomeksi tai englanniksi mobiililaitteelle ladattavalla sovelluksella, ajankohdasta riippumatta.

Seikkailupeli toteutettiin Tampereelle osana Smart Tampere -kehitysohjelmaa ja STARDUST-projektia.

- Peli tarjoaa asukkaille ja vierailijoille yhteisöllisen elämyksen, joka kannustaa muuttamaan omia tapoja ilmastomyönteisemmiksi, kertoo projektipäällikkö Maarit Vehviläinen Tampereen kaupungilta.

My2050:stä on aiemmin julkaistu räätälöidyt versiot Helsinkiin ja Espooseen. Pelin on tehnyt Osuuskunta Visian GameFactory.

